Verdagte in polisiemoord aangekeer | Maroela Media
ŉ Man wat daarvan verdink word dat hy ŉ polisiebeampte tydens ŉ gewapende rooftog ŉ week gelede in Port Elizabeth doodgeskiet het, is Sondag in hegtenis geneem.
Die 24-jarige verdagte is deur die Valke se eenheid vir ernstige georganiseerde misdade by sy ouers se huis in Algoa Park, Port Elizabeth, aangekeer, het brig. Hangwani Mulaudzi, woordvoerder van die Valke, gesê.
Hy word daarvan beskuldig dat hy deel is van ŉ groep wat konst. Dwane Kemp (31) tydens ŉ skietery tussen die polisie en gewapende rowers doodgeskiet het.
Maroela Media het vroeër berig lede van Port Elizabeth se blitspatrollie het ŉ klag ontvang oor ŉ gewapende roof by ŉ bakkery op die hoek van Parlement- en Rosestraat. Skote is afgevuur toe polisie by die toneel opgedaag het en hulle het teruggeskiet. Vier van die verdagtes, wat in die winkel was, is tydens die skietery dood. Die vyfde verdagte kon ontsnap.
“Beamptes het op die toneel beslag gelê op drie vuurwapens en dit is vir ballistiese toetse gestuur om te bepaal of dit in ander soortgelyke misdade gebruik is,” het Mulaudzi bygevoeg.
Konstabel Kemp is in die hospitaal oorlede, net ure ná die voorval en ŉ soektog is van stapel gestuur na die vyfde rower. Hy is Sondagoggend aangekeer.
Die man sal na verwagting Dinsdag in die New Law-hof in Port Elizabeth verskyn op vyf aanklagte van moord, poging tot moord, sakeroof en die besit van ŉ vuurwapen sonder ŉ lisensie.
Lt.genl. Godfrey Lebeya, nasionale hoof van die Valke, het die beduidende deurbraak geloof. “Die verdagte het ŉ wetstoepasser doodgemaak, wat as ŉ skedule 6-misdaad beskryf word en dit het ŉ impak op sy aansoek om borgtog.”
Kemp is Saterdag ter ruste gelê.
Goeie nuus so op ,n Maandag more.
Knap gedaan Valke!!
Welgedaan Valke! Skedule 6 misdaad = geen borg!!
Van PE · 3 weke gelede
Welgedaan! van PE. Sy ongebore seuntjie word nogsteeds sonder ‘n Pappa groot……….
Baie dankie aan God vir geregtigheid en baie dankie dat die Valke hom gekry het goeie werk ek hoop hulle hou so aan dat enige moordenaar wat ‘n lewe vat so vinnig gevang word.